Verkeerde diagnose by Steve Biko- akademiese hospitaal ontaard in lewensgevaarlike kanker wat vrou se hele gesig skend | MedSure.co.za
'n Pretoriase vrou is in skok nadat haar "koorsblaar" in 'n lewensgevaarlike kanker ontaard het wat al groot dele van haar gesig geskend het.
Clara van Heerden (52), van Hermanstad in Pretoria-Wes, beskuldig die dokters van die Steve Biko- akademiese hospitaal dat hulle haar al sedert 2016 verkeerd gediagnoseer het.
Sy sê die dokters daar het aanhoudend gesê sy het 'n infeksie. Hulle het verskeie reekse antibiotika voorgeskryf, maar nooit 'n biopsie gedoen nie.
"Niks het gehelp nie," sê sy. "Dit was die heeltyd net seer."
En elke keer was die "koorsblaar" groter.
Sy sê sy is al sedert verlede jaar op 'n waglys om 'n biopsie te kry.
Sowat 'n maand gelede het sy dit met die finansiële hulp van ander in die private sektor laat doen.
Dr. Fritz Hoogendijk, 'n private kaak- en mondchirurg, het twee weke gelede vir haar die uitslag van die biopsie gegee: Sy het nog al die tyd kanker en nie 'n koorsblaar nie.
Clara van Heerden (52) het twee jaar gelede dokter toe gegaan vir 'n koorsblaar wat kort-kort terugkom. Vandag sit sy met gevaarlike kanker op haar onderlip wat binne ses maande haar lewe kan eis.
Die kanker het nou tot in haar kakebeen en limfkliere versprei.
Noudat sy bevestiging het van kanker, is sy weer op 'n nuwe waglys om behandeling hiervoor te kry.
Die verspreiding van die kanker het ook intussen dié prosedure baie meer kompleks gemaak.
"As my lip al in 2017 gesny was, het ek waarskynlik nie eens só gelyk nie," sê Van Heerden, 'n voormalige eiendomsagent. Sy het ophou werk weens die "ramp" op haar gesig.
"Dit is ontsettend vernederend," sê sy. "Ek gaan omtrent nooit meer uit die huis uit nie. As my man my Spar toe vat, bly ek in sy voertuig sit. Veral kinders raak nogal erg sodra hulle my gesig sien. Jy weet mos hoe maak kinders as hulle begin staar. Die meeste ouers hou selfs hul kinders van my af weg wanneer hulle my lip sien.
"Ek kan nie eens meer glimlag nie. Twee jaar lank kan ek nie my eie kinders soengroet nie. Ek kan nie uiteet nie, want die gat in my lip maak net een groot gemors.
"Ek kan nie eens meer ordentlik praat nie." Op YouTube verskyn 'n skokkende video waar Van Heerden haar verbande verwyder en bloed uit haar mond stroom. "Dit is wat elke dag met my gebeur," sê sy. "Dit is lankal nie meer snaaks nie."
Hoogendijk sê hy is gereed om vir Van Heerden met haar probleme te help.
"Eerstens is ek besig om vir haar goeie raad te gee.
"Ek het al klaar voorgestel sy moet met 'n interdik teen dié staatshospitaal begin sodat hulle vir haar operasies moet betaal.
"Sy is een van honderde pasiënte wat net daar sit met 'n waglys sonder enige hulpbronne. Daarom sit hierdie mense basies net en wag om dood te gaan. Geen hulp nie."